SKRIFTLIG FORESPØRGSEL P-3122/01

af Christos Folias (PPE-DE) til Kommissionen

(6. november 2001)

Om: Forvaltningsproblemer i forbindelse med udførelsen af jernbanearbejder i Grækenland under EF-støtterammen

Ifølge oplysninger i den græske presse gør den kompetente kommissær i en skrivelse til den græske regering opmærksom på, at der er forvaltningsproblemer i forbindelse med Ergose's udførelse af arbejder vedrørende jernbaneforbindelsen mellem Thriasio-Elefsina-Korinth og mellem Evangelismos-Leptokaria, samt med elektrificeringsarbejder (manglende undersøgelser, overskridelse af tidsplanerne og af budgetterne, udtømning af midlerne uden gennemførelse af arbejdet).

Hvad var tidsplanen og det oprindelige budget for de ovennævnte arbejder?

Hvilke afvigelser findes der fra denne tidsplan, og fra det oprindelige budget i forbindelse med det arbejde, som er gennemført indtil i dag med disse bevillinger?

Hvis der findes vanskeligheder med udførelsen af de ovennævnte arbejder, hvor findes de så, og hvad har Kommissionen til hensigt at gøre for at overvinde dem?

Svar afgivet på Kommissionens vegne af Michel Barnier

(24. januar 2002)

Det oprindelige projekt gik ud på at bygge en ny jernbanestrækning på ca. 70 km. I 1996 blev det besluttet at medfinansiere projektet via Samhørighedsfonden med i alt 280 mio. EUR og ultimo 2000 som slutdato. I juli 1999 blev beslutningen ændret på grund af forsinkelser i forbindelse med gennemførelsen. Strækningens længde blev afkortet til 19,8 km, primært arbejde under jorden, og budgettet blev reduceret til 120 mio. EUR (43 % af det oprindelige). Arbejdet skulle stadig afsluttes ultimo 2000.

I marts 2001 blev der godkendt en ny projektfase til medfinansiering fra EU. Det drejer sig om arbejde under jorden på 50 km og bygge- og anlægsarbejde på de nævnte 70 km. Det nye budget lød på 165 mio. EUR med ultimo 2005 som slutdato.

Projektet omfatter også Kakia-Skala-strækningen, hvor byggeudgifterne er steget markant på grund af de skærpede byggebestemmelser efter det seneste jordskælv i Athen. Kommissionen agter at medfinansiere disse ekstraudgifter.

Projektet Evagelismos-Leptokarya

Det oprindelige projekt gik ud på at bygge en ny tosporet jernbanestrækning på ca. 35 km. I 1995 blev det besluttet at medfinansiere projektet via Samhørighedsfonden med i alt 251,4 mio. EUR og ultimo 2000 som slutdato. I december 1999 blev beslutningen ændret på grund af forsinkelser i forbindelse med gennemførelsen. Strækningens længde blev afkortet til 24 km, primært arbejde under jorden, og budgettet blev hævet til 307 mio. EUR (122 % af det oprindelige). Arbejdet skulle stadig afsluttes ultimo 2000.

I marts 2001 blev der godkendt en ny projektfase til medfinansiering fra EU. Det drejer sig om arbejde under jorden på 11 km og bygge- og anlægsarbejde på de nævnte 35 km. Det nye budget lød på 105 mio. EUR med ultimo 2004 som slutdato.

Projektet Elektrificering af Pathe

Det oprindelige projekt gik ud på at elektrificere jernbanestrækningen Piræus-Athen-Thessaloníki på 520 km. I 1994 blev det besluttet at medfinansiere projektet via Samhørighedsfonden med i alt 180 mio. EUR og ultimo 2000 som slutdato. I juli 1999 blev beslutningen ændret på grund af forsinkelser i forbindelse med gennemførelsen. Arbejdet blev indskrænket til at ændre det eksisterende signalsystem og udføre en række undersøgelser. Det nye budget lød på 67,5 mio. EUR (37,5 % af det oprindelige). Arbejdet skulle stadig afsluttes ultimo 2000. Medfinansieringen blev suspenderet.

For de to sidstnævnte projekter iværksatte Kommissionen en ekspertundersøgelse primo 2001 og sendte resultatet til de græske myndigheder med en anmodning om en udførlig beskrivelse frem til 2008 (EU-støtterammen og Samhørighedsfonden i programperioden 2000-2006) af hele projektet vedrørende PATHE-jernbanestrækningen (omkostninger, tidsplan, drift og standarder). De græske myndigheder har meddelt, at de snart sender Kommissionen deres fulde svar. Kommissionen agter at rådføre sig med eksperter, før den tager stilling til den finansielle støtte, der er afsat til projekterne, og den fremtidige samfinansiering.